Na temelju članka 32. Zakona o udrugama („Narodne novine“, broj NN 74/14, 70/17) i članka 32. Statuta Grada Šibenika („Službeni glasnik Grada Šibenika“ broj 8/10, 5/12, 2/13 i 02/18) Gradsko vijeće Grada Šibenika donosi

**PRAVILNIK**

**o uvjetima i kriterijima za dodjelu sredstava iz Proračuna Grada Šibenika**

**za udruge umirovljenika grada Šibenika**

Članak 1.

Ovom Odlukom utvrđuju se uvjeti i kriteriji za dodjelu sredstava za udruge umirovljenika grada Šibenika s ciljem promicanja zdravstvene zaštite starijih i nemoćnih.

Članak 2.

Sufinancirat će se usluga boravka i liječenja umirovljenika s teritorijalnog područja grada Šibenika u toplicama, rehabilitacijskim centrima i lječilištima.

Iznos sufinanciranja određuje se Proračunom Grada Šibenika za svaku proračunsku godinu.

Članak 3.

Grad Šibenik objavljuje za svaku proračunsku godinu Poziv za dostavu prijava za sufinanciranje usluga boravka i liječenja umirovljenika s administrativnog područja grada Šibenika.

Sufinancirat će se one udruge umirovljenika koje su dostavile svoju prijavu u cijelosti i u roku.

Članak 4.

Iz gradskog Proračuna bit će sufinancirani boravci i liječenje umirovljenika iz članka 2. ako udruga umirovljenika zadovolji sljedeće uvjete:

1. udruga umirovljenika mora biti registrirana na području grada Šibenika,
2. udruga mora imati više od 100 članova umirovljenika s administrativnog područja grada Šibenika u godini za koju se dodjeljuju sredstva,
3. usluge boravka i liječenja moraju biti pružene u toplicama, rehabilitacijskim centrima i lječilištima na području Republike Hrvatske, odnosno Europskoga gospodarskog prostora.

Članak 5.

Neće se sufinancirati:

1. nepotpune i nepravodobno dostavljene prijave i
2. udruge koje ne zadovoljavaju uvjete iz članka 4.

Članak 6.

Gradonačelnik internom odlukom imenuje Povjerenstvo koje je zaduženo za raspisivanje poziva i pregled zaprimljenih prijava.

Članak 7.

Grad Šibenik objavljuje javne pozive za dodjelu financijskih sredstava jednom godišnje na službenoj internetskoj stranici i oglasnoj ploči Grada Šibenika.

U tekstu javnog poziva i uputama za prijavu Grad Šibenik će utvrditi jasne uvjete poziva, tko se može prijaviti, kako se prijaviti, koji je rok za prijavu, postupak ugovaranja, način korištenja sredstava te način izvještavanja o namjenskom korištenju sredstava.

Članak 8.

Rok za podnošenje prijava je najmanje 15 dana od dana objavljivanja Poziva na službenoj internetskoj stranici i oglasnoj ploči Grada Šibenika.

Članak 9.

Prilikom prijave potrebno je dostaviti:

- prijavnicu,

- presliku izvatka iz Registra udruga RH

- popis članova udruge sa administrativnog područja grada Šibenika i

- izjavu o adresi lječilišta, rehabilitacijskog centra ili toplica koje će pružati uslugu liječenja umirovljenika.

Članak 10.

Popunjena prijavnica s prilozima dostavlja se do isteka roka iz članka 7. u zatvorenoj omotnici poštom ili predajom na adresu: Grad Šibenik, Trg palih branitelja Domovinskog rata 1, 22000 Šibenik, s napomenom ''Ne otvarati“, i naznakom: „Prijava za sufinanciranje usluga boravka i liječenja umirovljenika“.

Članak 11.

Nakon ocjenjivanja svih prijava Povjerenstvo za dodjelu sredstava Gradonačelniku Grada Šibenika dostavlja prijedlog za financiranje odabranih prijava.

Gradonačelnik Grada Šibenika donosi Zaključak o sufinanciranju usluge iz članka 2., koji se objavljuje na službenoj internetskoj stranici i oglasnoj ploči Grada Šibenika.

Članak 12.

Sredstva iz članka 2. dodjeljuju se u jednakom iznosu udrugama koje zadovolje kriterije iz članka 4.

Članak 13.

Zaključak Gradonačelnika o dodjeli sredstava je konačan i na takav zaključak prijavitelji nemaju pravo prigovora.

Članak 14.

Sudionicima Javnog poziva dostavljaju se pisane obavijesti o dodijeljenim financijskim sredstvima.

Članak 15.

Grad Šibenik i udruga kojoj su dodijeljena financijska sredstva sklapaju ugovor o sufinanciranju kojim se uređuju međusobna prava i obveze (iznos sufinanciranja, način isplate, način trošenja sredstava, dinamika izvješćivanja o utrošku sredstava, obveze u slučaju nenamjenskog trošenja sredstava, obveza vraćanja neutrošenih sredstava i drugo).

Članak 16.

Ugovorom i pozivom će biti definirano da u godini za koju su odobrena sredstva član udruge s administrativnog područja grada Šibenika može ostvariti pravo sufinanciranja boravka i liječenja jednom i to u visini od maksimalno 300 kuna.

Članak 17.

Sredstva iz članka 2. moraju se namjenski utrošiti.

U roku od 30 dana od završetka boravka i liječenja u toplicama i lječilištima korisnik sredstava dužan je dostaviti Gradu Šibeniku dokumentaciju kojom dokazuje namjensko korištenje sredstava.

Pružatelj usluge liječenja i rehabilitacije dužan je Gradu Šibeniku dostaviti popis članova udruge koji su koristili pravo liječenja i rehabilitacije.

Ukoliko se zaprimljena sredstva ne koriste namjenski primatelj je dužan navedena sredstva vratiti Gradu Šibeniku.

Članak 18.

Ovaj Odluka stupa na snagu danom osmog dana od dana objave u „Službenom glasniku Grada Šibenika“.

Predsjednik Gradskog vijeća

dr.sc. Dragan Zlatović

KLASA : 400-06/18-01/09

URBROJ : 2182/01-02/1-18-2

Šibenik, 16. svibnja 2018.

Dostaviti:

1. Dokumentacija – ovdje
2. Tajništvo grada – ovdje
3. Upravni odjel za društvene djelatnosti – ovdje
4. Upravni odjel za financije - ovdje